Meddelelse i henhold til artikel 16, stk. 3, i Rådets forordning (EØF) nr. 3975/87 af 14. december 1987 vedrørende sag IV/37.730 - Austrian Airlines Österreichische Luftverkehrs AG/Deutsche Lufthansa AG

(2001/C 356/04)

(EØS-relevant tekst)

I. SAGSFORLØB

Den 10. december 1999 anmeldte Austrian Airlines og Deutsche Lufthansa en samarbejdsaftale i overensstemmelse med artikel 5 i Rådets forordning (EØF) nr. 3975/87 med henblik på vedtagelse af en beslutning om anvendelse af EF-traktatens artikel 81, stk. 3, og EØS-aftalens artikel 53, stk. 3, på alliancen indgået mellem de to selskaber.

I overensstemmelse med artikel 5, stk. 2, i forordning (EØF) nr. 3975/87 offentliggjorde Kommissionen et resumé af ansøgningen i De Europæiske Fællesskabers Tidende den 11. juli 2000. Meddelelsen indeholdt også en gennemgang af parternes argumenter til fordel for en fritagelse i henhold til artikel 81, stk. 3.

Den 4. oktober 2000 meddelte Kommissionen med henvisning til artikel 5, stk. 3, i forordning (EØF) nr. 3975/87 parterne, at den nærede alvorlig tvivl med hensyn til, om deres aftale kunne henføres under traktatens artikel 81, stk. 3.

Den 11. maj 2001 tilsendte Kommissionen parterne en klagepunktsmeddelelse, hvori den bekræftede, at betingelserne i traktatens artikel 81, stk. 3, ikke var opfyldt, og at den påtænkte at vedtage en beslutning indeholdende et forbud mod den anmeldte samarbejdsaftale. Kommissionen var navnlig af den umiddelbare opfattelse, at samarbejdsaftalen ville eliminere konkurrencen på en betydelig del af markedet for luftfart mellem Østrig og Tyskland.

Kommissionens tjenestegrene indledte dernæst drøftelser med parterne for at finde frem til passende og effektive midler til at fjerne de bekymringer for konkurrencen, som Kommissionen havde peget på i sin klagepunktsmeddelelse. Som et resultat af disse drøftelser har parterne fremsat forslag til en række tilsagn, som der redegøres for i det følgende. Hovedformålet med disse tilsagn er at tilvejebringe holdbare nye konkurrenceforhold på de berørte markeder ved at fjerne eksisterende hindringer for potentielle konkurrenters adgang til markedet. Kommissionens tjenestegrene har modtaget oplysninger, der tyder på, at en række konkurrenter vil være interesseret i at trænge ind på det pågældende marked, hvis de afgivne tilsagn overholdes. På den baggrund, og for så vidt som de nytilkomne luftfartsselskaber vil have opnået de trafikrettigheder, der er nødvendige for at operere på de relevante markeder, påtænker Kommissionen at indrømme en fritagelse for den anmeldte samarbejdsaftale.

II. TILSAGN FORESLÅET AF PARTERNE

Tilsagnene vil være bindende for parterne, deres datterselskaber, efterfølgere og selskaber, som måtte overtage parterne, og parterne forpligter sig til at sikre, at deres datterselskaber, efterfølgere og selskaber, som måtte overtage parterne, overholder tilsagnene.

1. Tilsagn vedrørende slots (afgangs- og ankomsttidspunkter)

Hvis en af parterne (dvs. Austrian Airlines og Lufthansa) uafhængigt selskab, der på anmeldelsestidspunktet ikke befløj ruter mellem Østrig og Tyskland, ønsker at påbegynde direkte flyvninger på ruter mellem et eller flere par byer i Østrig og Tyskland, forpligter parterne sig til at stille slots til rådighed for dette selskab på de vilkår, der er beskrevet nedenfor. Med henblik på disse tilsagn omfatter begrebet direkte flyvninger også flyvninger med flere mellemlandinger med et og samme fly, der starter og/eller slutter i Østrig, Tyskland eller et tredje land, og hvori indgår mindst en direkte flyvestrækning mellem Østrig og Tyskland.

Parterne vil stille slots til rådighed for et nytilkommet luftfartsselskab til beflyvning af en bestemt rute mellem to byer i Østrig og Tyskland, dog maksimalt 40 % af de slots, som parterne rådede over til beflyvning af den pågældende rute på anmeldelsestidspunktet. Hvis parterne i forvejen frivilligt frigør slots, medregnes disse ved beregningen af de 40 %.

Parterne giver tilsagn om at sikre, at det nytilkomne luftfartsselskabs slots kommer til at ligge inden for et tidsrum på 45 minutter fra det tidspunkt, som det nytilkomne luftfartsselskab ønsker, og ved flyvninger med en enkelt mellemlanding vil transittiden i lufthavnen ikke overstige 90 minutter, forudsat at parterne råder over slots i det relevante tidsrum.

Det nytilkomne luftfartsselskab skal fremsætte en klar skriftlig ansøgning til parterne vedrørende den påtænkte beflyvning af den pågældende rute senest seks uger forud for IATA's konference om den fartplansæson, i løbet af hvilken selskabet agter at påbegynde beflyvningen af ruten. Det nytilkomne luftfartsselskab vil kun være berettiget til slots i henhold til disse tilsagn, hvis det kan påvises, at alle rimelige bestræbelser på at sikre det nytilkomne selskab slots til beflyvning af ruten mellem to givne byer via de normale slottildelingsprocedurer ved den efterfølgende trafikplanlægningskonference (herunder gennem slotkoordinatorens fordeling af slots efter udløbet af fristen for returnering af slots) er mislykkedes. I hele perioden (dvs. i perioden mellem fremsættelsen af ovennævnte skriftlige ansøgning og afslutningen af den pågældende IATA-fartplansæson) skal det nytilkomne luftfartsselskab sikre fri adgang til alle oplysninger om selskabets stilling i de pågældende lufthavne. Samtlige slots opnået af det nytilkomne luftfartsselskab via den normale slottildelingsprocedure medregnes i det samlede antal slots, som det nytilkomne selskab er berettiget til at forlange i overensstemmelse med denne del af tilsagnene, medmindre parternes andel af de samlede beflyvninger mellem to givne byer overstiger 60 %. Ansøgninger om slots i henhold til dette punkt gælder kun for en bestemt fartplansæson. Hvis et nytilkommet luftfartsselskab ikke har påbegyndt beflyvningen af en given rute, beflyver ruten mindre hyppigt end planlagt eller ønsker at øge antallet af flyvninger på en given rute, finder kravene i dette afsnit anvendelse på enhver anmodning om supplerende slots i en efterfølgende fartplansæson.

Nytilkomne luftfartsselskabers slots må udelukkende benyttes til beflyvning af selskabets ruter mellem to givne byer med fly med mindst 46 pladser. Denne betingelse finder ikke anvendelse, hvis det nytilkomne selskab har påbegyndt beflyvningen af den pågældende rute forud for datoen for offentliggørelse af fritagelsesbeslutningen i De Europæiske Fællesskabers Tidende.

Hvis et nytilkommet luftfartsselskab ønsker at benytte et fly baseret i en lufthavn i et tredje land til beflyvning af en rute mellem Østrig og Tyskland, kan selskabet opnå slots i henhold til disse bestemmelser (inklusive begrænsninger på antallet af ledige slots til brug for en given rute) til flyvninger fra eller til dette tredje land for dér at placere flyet ved begyndelsen eller afslutningen af flyvningen ("tekniske slots"). Parterne vil kun være forpligtet til at stille tekniske slots til rådighed, når det nytilkomne luftfartsselskab, der ansøger om sådanne slots, og/eller selskabets franchisegiver på ansøgningstidspunktet flyver mindre end tre gange om dagen til eller fra andre lande fra den pågældende lufthavn. Parterne forpligter sig desuden til at stille tekniske slots til rådighed inden for et tidsrum på 180 minutter fra det tidspunkt, som det nytilkomne selskab ønsker, forudsat at parterne råder over slots i det relevante tidsrum.

Hvis det nytilkomne luftfartsselskab beflyver en rute mellem et andet land end Østrig og Tyskland og en af de byer, der beflyves mellem Østrig og Tyskland, og beslutter at mindske antallet af afgange eller ophøre med at beflyve den pågældende rute, vil selskabet være forpligtet til at benytte de slots, der tidligere blev anvendt til at beflyve denne rute, til beflyvning af ruterne mellem byer i Østrig og Tyskland. I så fald vil det nytilkomne luftfartsselskab være forpligtet til at returnere det samme antal slots til parterne, som det tidligere benyttede til at beflyve den rute, der involverede et andet land end Østrig og Tyskland.

Hvis et nytilkommet luftfartsselskab, der har opnået slots i overensstemmelse med denne procedure, beslutter ikke at påbegynde beflyvningen af den nye rute mellem Østrig og Tyskland eller beslutter at mindske antallet af afgange på ruten, skal det underrette parterne herom øjeblikkeligt og returnere de frigjorte slots til parterne. Hvis et nytilkommet luftfartsselskab, der har opnået slots i overensstemmelse med disse tilsagn, ophører med at beflyve ruten eller står til at miste ruten af andre årsager (som f.eks. misbrug), skal det underrette parterne herom øjeblikkeligt og returnere de frigjorte slots til parterne. Med henblik på anvendelsen af bestemmelserne i dette afsnit vil et nytilkommet luftfartsselskab og dets datterselskaber ikke længere anses at operere på en ny rute, når det nye selskab eller dets datterselskaber ikke har udnyttet slotsene i mindst 80 % af tiden i den fartplansæson, for hvilken de fik tildelt slotsene til beflyvning af ruten mellem de pågældende to byer, medmindre det nytilkomne luftfartsselskab kan begrunde den manglende udnyttelse af slotsene med en af de grunde, der er anført i artikel 10, stk. 5, i forordning (EØF) nr. 95/93 eller enhver anden forordning, der måtte ændre eller efterfølge denne forordning.

Hvis det nytilkomne luftfartsselskab underretter parterne om ovenstående på et for sent tidspunkt i fartplansæsonen til, at parterne kan udnytte de returnerede slots i overensstemmelse med artikel 10, stk. 3, i forordning (EØF) nr. 95/93 med øjeblikkelig virkning eller efter de skæringsdatoer, der er fastsat i nævnte forordnings artikel 10, stk. 4, og før den reelle start på den pågældende fartplansæson, vil parterne være berettiget til at forlange, at det nytilkomne luftfartsselskab overdrager slots til parterne svarende til de returnerede slots. Hvis det nytilkomne luftfartsselskab af en eller anden grund ikke er i stand til at overdrage parterne en slot svarende til den returnerede slot, kan parterne søge at begrunde den manglende udnyttelse af den afgivne slot på basis af artikel 10, stk. 5, i forordning (EØF) nr. 95/93.

For at sikre, at de slots, der frigøres af parterne, benyttes i overensstemmelse med disse tilsagn, vil parterne og det nytilkomne luftfartsselskab indgå en aftale om en mekanisme, som gør det muligt for parterne at kontrollere, hvordan slotsene anvendes. Parterne vil underrette Kommissionen om denne mekanismes karakter.

De slots, der frigøres af parterne i henhold til disse tilsagn, vil blive udbudt uden modydelse.

2. Tilsagn vedrørende antallet af afgange

Parterne er indforstået med ikke at forøge antallet af afgange på en bestemt rute mellem Østrig og Tyskland, der beflyves af et nytilkommet luftfartsselskab, i mindst fire på hinanden følgende IATA-fartplansæsoner begyndende med og inklusive den fartplansæson, i løbet af hvilken det nytilkomne luftfartsselskab påbegynder beflyvningen af den pågældende rute.

3. Tilsagn vedrørende billetpriser

Hver gang parterne sænker deres officielle billetpris på en rute, der beflyves af et nytilkommet luftfartsselskab, vil de gennemføre en tilsvarende (procentuel) nedsættelse af billetprisen på tre andre ruter mellem byer i Østrig og Tyskland, på hvilke de ikke er udsat for konkurrence. Dette tilsagn gælder kun, så længe prisnedsættelsen på det nye selskabs rute opretholdes. I dette tilsagn forstås ved officielle billetpriser de gældende IATA-priser, de priser, der udsendes af luftfartsselskaberne til centrale reservationssystemer via den offentlige prisdatabase ATPCO (Airline Tariffs' Publishing Corporation), og de priser, der tilbydes via Internettet på en sådan måde, at de er tilgængelige for den brede offentlighed.

De tre andre sammenlignelige ruter mellem byer i Østrig og Tyskland, på hvilke parterne vil sænke billetpriserne tilsvarende, vil blive udvalgt således: Parterne vil vælge to ruter blandt de fem næststørste ruter mellem byer i Østrig og Tyskland opgjort i antallet af passagerer, på hvilke de ikke er udsat for konkurrence. Parterne kan frit vælge den tredje rute mellem Østrig og Tyskland, forudsat at der er tale om en rute, på hvilken de ikke er udsat for konkurrence.

Dette tilsagn bortfalder i de exceptionelle tilfælde, hvor parterne kan godtgøre over for Kommissionen, at en prisnedsættelse er berettiget på grund af forandringer i forholdene på en given rute, der ikke skyldes konkurrence fra det nytilkomne luftfartsselskabs side.

4. Tilsagn vedrørende sædefordelingsaftaler

Efter anmodning fra et nytilkommet luftfartsselskab vil parterne indgå en sædefordelingsaftale på den eller de ruter, der beflyves af det nytilkomne luftfartsselskab, forudsat at det nytilkomne luftfartsselskab tilbyder færre afgange end parterne.

Enhver sædefordelingsaftale vil bygge på et fast antal pladser ("hard block basis") og være gyldig i mindst én komplet IATA-fartplansæson. Antallet af pladser omfattet af sådanne aftaler vil højst udgøre 15 % af pladserne på en bestemt afgang, dog mindst 12 og højst 25 pladser i et bestemt fly. Det nytilkomne luftfartsselskab vil bære den fulde økonomiske risiko forbundet med de pladser, der er omfattet af sædefordelingsaftalen.

5. Tilsagn vedrørende interlining

Efter anmodning fra det nytilkomne luftfartsselskab vil parterne indgå en interliningaftale med selskabet på de ruter, det beflyver, forudsat at der ikke allerede eksisterer en sådan aftale mellem det nye selskab og parterne.

Enhver interliningaftale vil være kendetegnet ved følgende forhold:

- den vil kun omfatte prisklasserne F, C og Y

- beregningsgrundlaget vil være parternes officielle priser for en enkeltbillet, når der udstedes en enkeltbillet, eller halvdelen af parternes officielle priser for en returbillet, når der udstedes en returbillet

- den vil være begrænset til befordring af passagerer, der udelukkende flyver mellem de to lufthavne i hver ende af det nytilkomne luftfartsselskabs rute

- den vil bygge på MITA-reglerne og/eller normale forretningsmæssige vilkår

- den vil give det nytilkomne luftfartsselskab eller rejsebureauerne mulighed for at tilbyde tur/retur-rejser, hvor de rejsende flyver med parterne den ene vej og med det nytilkomne luftfartsselskab den anden vej.

Forudsat at der er ledige pladser på den relevante klasse, forpligter parterne sig til at befordre passagerer, der er i besiddelse af en billet til et nytilkomment luftfartsselskabs afgang, på en af selskabets ruter mellem Østrig og Tyskland. For at hindre misbrug vil parterne imidlertid være berettiget til at forlange, at det nytilkomne luftfartsselskab eller passageren i givet fald betaler den positive difference mellem parternes billetpris og det nytilkomne luftfartsselskabs billetpris. Ligger det nytilkomne luftfartsselskabs billetpris under værdien af den af parterne udstedte billet, vil parterne kun være forpligtet til at acceptere billetter udstedt af det nytilkomne luftfartsselskab op til værdien af disse billetter. Nytilkomne luftfartsselskaber vil nyde samme beskyttelse i de tilfælde, hvor parternes billetpris er lavere end det nytilkomne luftfartsselskabs billetpris.

Alle i henhold til dette tilsagn indgåede interliningaftaler vedrørende en bestemt rute, der beflyves af et nytilkomment luftfartsselskab, ophører med at være gældende, hvis det nytilkomne luftfartsselskab indstiller beflyvningen af den pågældende rute.

Hvis et nytilkomment luftfartsselskab anmoder herom, forpligter parterne sig til at indgå en særlig aftale om proportionel fordeling med det pågældende selskab gældende for trafik fra eller til enten Østrig eller Tyskland og/eller for trafik til eller fra lufthavne uden for Østrig eller Tyskland på samme vilkår som dem, parterne har aftalt med andre alliancepartnere eller selskaber uden for deres alliance i tilknytning til en sådan rute. Såfremt der indgås en særlig aftale om proportionel fordeling, der omfatter international transfertrafik, gælder dette tilsagn kun for de af det nytilkomne luftfartsselskabs ruter, hvor den internationale transfertrafik udgør mere end 35 % af den samlede trafikvolumen.

6. Tilsagn vedrørende bonusordninger

Hvis et nytilkomment luftfartsselskab ikke deltager i en af parternes bonusordninger eller ikke selv driver en sammenlignelig bonusordning, forpligter parterne sig til, efter anmodning fra et nytilkomment luftfartsselskab og for dette selskabs Østrig-Tyskland-ruters vedkommende, at lade selskabet deltage i deres fælles bonusordning. Der vil blive indgået en aftale med det nytilkomne luftfartsselskab på rimelige og lige vilkår om bl.a. kompensation for eventuelle omkostninger, som parterne måtte pådrage sig.

Alle i henhold til dette tilsagn indgåede aftaler ophører med at være gældende for en bestemt rute, der beflyves af et nytilkomment luftfartsselskab, hvis det nytilkomne luftfartsselskab indstiller beflyvningen af den pågældende rute.

7. Tilsagn vedrørende intermodal befordring

Hvis et jernbaneselskab eller et andet landtransportselskab, der opererer mellem Østrig og Tyskland (en "intermodal partner"), anmoder herom, forpligter parterne sig til at indgå en intermodal aftale, ifølge hvilken parterne vil tilbyde passagerbefordring på deres ruter mellem Østrig og Tyskland som del af en rejse, der også omfatter et landtransportafsnit varetaget af den intermodale partner (en "intermodal tjeneste").

Enhver intermodal aftale, der indgås i henhold til dette tilsagn, vil bygge på MITA-principperne (herunder Intermodal Interline Traffic Agreement - Passenger and IATA Recommended Practice 1780e) og normale kommercielle vilkår.

Parterne anerkender princippet om fuld proportionel fordeling i overensstemmelse med MITA-reglerne, også på strækninger, der kun tilbagelægges med tog, forudsat at jernbaneselskabet til IATA har anmeldt strækningen og dens længde og, såfremt der ikke er blevet anmeldt en gennemfartspris, et eventuelt pristillæg.

Såfremt en intermodal partner anmoder herom, vil parterne efter bedste evne søge at nå frem til en aftale på vilkår svarende til dem, de måtte have aftalt med andre intermodale partnere, forudsat at alle nødvendige betingelser er opfyldt, navnlig med hensyn til sikkerhed, servicekvalitet, forsikringsdækning og erstatningsansvar. Vilkårene knyttet til enhver sådan aftale har forrang over de generelle forpligtelser, der følger af dette tilsagn.

8. Fritagelsens og tilsagnenes gyldighedsperiode

Disse tilsagn får virkning fra den dato, da fritagelsesbeslutningen vedtaget i henhold til artikel 5, stk. 4, i forordning (EØF) nr. 3975/87 offentliggøres i De Europæiske Fællesskabers Tidende. Parternes forpligtelser i medfør af disse tilsagn bortfalder samme dag, som fritagelsen efter traktatens artikel 81, stk. 3, udløber.

Hvis Kommissionen tilbagekalder fritagelsen af samarbejdsaftalen efter traktatens artikel 81, stk. 3, med henvisning til artikel 6 i forordning (EØF) nr. 3975/87 eller en tilsvarende bestemmelse i en efterfølgende forordning, eller hvis fritagelsen efter traktatens artikel 81, stk. 3, annulleres, eller hvis parterne ophæver den anmeldte samarbejdsaftale, vil disse tilsagn blive erklæret ugyldige fra datoen for tilbagekaldelsen, annullationsdommen eller ophævelsen. I så fald vil parterne have ret til at tilbagekræve slots afgivet i henhold til disse tilsagn til et luftfartsselskab, der på tidspunktet for tilbagekaldelsen, annullationsdommen eller ophævelsen beflyver ruter mellem Østrig og Tyskland ved hjælp af disse slots. Parterne vil også have ret til øjeblikkeligt at ophæve enhver aftale om sædefordeling, interlining, bonusordninger eller intermodal befordring indgået i medfør af disse tilsagn.

III. KONKLUSION

Kommissionen agter at fritage den her omhandlede samarbejdsaftale i en periode på seks år med henvisning til EF-traktatens artikel 81, stk. 3, og EØS-aftalens artikel 53, stk. 3. Før den vedtager sin endelige beslutning herom, opfordrer den i overensstemmelse med artikel 16, stk. 3, i forordning (EØF) nr. 3975/87 alle interesserede parter til senest 30 dage efter offentliggørelsen af denne meddelelse at fremsætte deres bemærkninger til sagen. Bemærkningerne sendes til: Europa-Kommissionen Generaldirektoratet for Konkurrence Att.: Oliver Stehmann COMP/D2 C100 6/134

Rue de la Loi/Wetstraat 200

B - 1049 Bruxelles/Brussel Fax (32-2) 296 29 11 E-post: Oliver.Stehmann@cec.eu.int